钦定古今图书集成/理学汇编/学行典/第239卷 > 钱朝彦
## 钦定古今图书集成/理学汇编/学行典/第239卷 > 钱朝彦

按《温州府志》：“钱朝彦，字用明。初，忠懿王纳土于宋，后
裔散之四方，至乐清白石家焉。为人谦和，少从孝廉
钱尧卿学《周官》，业成而隐。每出未尝乘车，曰：‘吾不仕
不可坐人上’。遇樵夫野叟，咸与均礼。乡人莫不爱敬
之。晚好道术，自号冲虚居士。善与人交，所厚章少房
死，过其墓，必爵酒酹之。作诗不求工，而有尘外之趣。”
王忠文尝称其“不羡不矜。”有《冲虚集》二十卷。殁后以
子宏贵，赠承事郎。